Diari Oficial de la Generalitat Valenciana


Sumari del DOGV 3906, del 28-12-2000 (2000/10505)

ORDRE de 18 de desembre de 2000, de la Conselleria de Benestar Social, per la qual es regulen i convoquen ajudes en matèria de serveis socials per a l'exercici 2001.
---------------------------------------------------------------------------------------------------------------------------------------------------------------------

### Dades del document

Número de DOGV
:   3906

Data del DOGV
:   28-12-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/10122


Data del document
:   18-12-2000

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * servei social
    * suport econòmic
    * assistència social
    * ajuda pública

ORDRE de 18 de desembre de 2000, de la Conselleria de Benestar Social, per la qual es regulen i convoquen ajudes en matèria de serveis socials per a l'exercici 2001. [2000/Q10514]
  
Des que el text constitucional establira els principis rectors que haurien d'orientar d'ara endavant els poders públics en el traçat de les polítiques d'índole social i econòmica, les actuacions d'impuls públic han trobat en les matèries de serveis socials i d'acció social l'àmbit prioritari per a garantir l'aproximació de les diferències entre ciutadans que, progressivament, va originant la diversitat de realitats personals, econòmiques, socials o culturals.
  
En aquest sentit, la Generalitat Valenciana, des dels inicis de l'exercici de les seues competències, ha anat consolidant un procés creixent d'atenció i de foment de les actuacions dels serveis socials, tot implicant cada vegada més els agents, públics o privats, que hauran de col·laborar en la prestació i gestió d'aquests.
  
Com ja és habitual, l'ordenació dels serveis socials és canalitzada, normativament, a través de l'ordre que anualment dicta la conselleria competent en aquesta matèria ?en l'actualitat la Conselleria de Benestar Social?, tot seguint el dictat de l'article 45.5 de la Llei 5/1997, de la Generalitat Valenciana, per la qual es regula el sistema de serveis socials.
  
Aquesta ordre de convocatòria d'ajudes en matèria de serveis socials per a l'any 2001 respon, tant a la lògica creixent d'interés esmentada, avalada pels resultats obtinguts en les convocatòries precedents, com per l'aparició de nous elements condicionants del contingut que s'ha d'ordenar.
  
Finalment, el Decret 138/2000, de 12 de setembre, del Consell, pel qual s'aprova el Reglament Orgànic i Funcional de la Conselleria de Benestar Social, estructura el nivell directiu d'acord amb les matèries de serveis socials, família, menor i adopcions, integració social de discapacitats, dona i drogodependències, i es circumscriu aquesta ordre a l'espai competencial de la Direcció General de Serveis Socials.
  
En virtut d'això, en compliment d'allò que s'ha estipulat en l'article 47.11 del Text Refós de la Llei d'Hisenda Pública de la Generalitat Valenciana, i fent ús de les facultats que em confereix l'article 35.e de la Llei 5/1983, de 30 de desembre, del Govern Valencià, i el Decret 138/2000, de 12 de setembre, del Govern Valencià, pel qual s'aprova el Reglament Orgànic i Funcional de la Conselleria de Benestar Social,
  
ORDENE
  
Títol I
  
Ajudes i subvencions
  
Article 1
  
És objecte d'aquesta ordre, regular i convocar ajudes i subvencions en matèria de serveis socials dirigides a fomentar les prestacions i serveis següents:
  
I. Serveis socials generals.
  
II. Els serveis socials especialitzats regulats en el capítol II del títol II de la Llei 5/1997, en les modalitats descrites en el capítol II del títol I d'aquesta ordre.
  
III. Les prestacions econòmiques individualitzades regulades en l'article 38 de la Llei 5/1997, en les modalitats descrites en el capítol III del títol I d'aquesta ordre.
  
Capítol I
  
Serveis socials generals
  
Article 2. Àmbit
  
Es convoquen ajudes dirigides a les entitats locals titulars d'aquests serveis per a contribuir a la implantació i al desenvolupament dels serveis socials generals de caràcter global i polivalent, organitzats sota responsabilitat pública, que atenen la problemàtica social de qualsevol ciutadà, el desenvolupament comunitari i la prevenció primària de situacions de segregació o de marginació.
  
Article 3. Objecte de l'ajuda
  
Les ajudes destinades als serveis socials generals seran de tres tipus:
  
a) Ajudes per al pagament de salaris i seguretat social dels professionals dels equips socials de base integrats per un o diversos dels professionals de l'acció social.
  
b) Ajudes per al manteniment de centres socials com a recursos bàsics dels serveis socials generals.
  
c) Ajudes per a programes de prestacions bàsiques, definits en els capítols I al V, del títol II, de l'Ordre de 9 d'abril de 1990, de la Conselleria de Treball i Seguretat Social (DOGV número 1.291), i que són els següents:
  
1. Programes d'informació, d'assessorament i d'orientació sobre els drets i els recursos socials existents per a la resolució de les necessitats de la població.
  
2. Programes d'emergència social, l'objecte dels quals és l'atenció de les necessitats bàsiques de les persones que no poden satisfer-les per si mateix.
  
3. Programes de convivència, l'objectiu de les quals és afavorir la integració comunitària.
  
4. Programes de cooperació social, l'objectiu de la qual és potenciar la vida de la comunitat, tot propiciant la participació en tasques comunes i fomentant la iniciativa social, l'associacionisme i el voluntariat.
  
5. Programes d'intervenció per a la prevenció i la inserció en el mitjà social.
  
Article 4. Sol·licitants
  
Podran sol·licitar les ajudes per a serveis socials generals regulades en aquest capítol les corporacions locals esmentades en l'article 3 de la Llei 7/1985, Reguladora de les Bases del Règim Local, sense perjuí d'allò que s'ha disposat en la disposició addicional tercera d'aquesta ordre.
  
Article 5. Obligacions de les entitats subvencionades
  
1. No minorar ni anul·lar la consignació que les entitats locals hagueren previst inicialment en el pressupost per a aquesta finalitat.
  
2. Comunicar la percepció de qualsevol altre ingrés o ajuda d'idèntica o anàloga naturalesa.
  
3. Formalitzar adequadament els documents de seguiment tècnic i financer elaborats per la Direcció General de Serveis Socials.
  
4. Col·laborar amb el seguiment i l'avaluació que s'establisca mitjançant comissions o altres instruments que s'articulen.
  
5. Atenir-se a la coordinació i a la planificació que establisca l'òrgan competent de la Generalitat en matèria de serveis socials.
  
6. Assumir les actuacions de control financer que corresponen a la Intervenció General amb relació a la subvenció.
  
Article 6. Prioritats
  
Tindran caràcter prioritari per a la concessió de les ajudes els programes següents:
  
1. Aquells iniciats en exercicis anteriors i la continuïtat dels quals siga convenient per raons d'interés públic.
  
2. Impulsar accions integrades que coordinen l'acció de les distintes àrees de Benestar Socials en un barri o localitat.
  
3. Els serveis d'assistència que orienten l'activitat que ha de desenvolupar a programes dirigits a promoure la permanència dels sectors de població desfavorits en el seu ambient natural i habitual.
  
4. Nous programes dirigits a grups de persones desfavorides, com ara immigrants i exreclusos.
  
5. Foment de l'autoatenció i el voluntariat social.
  
6. Elaboració d'estudis de diagnòstic social i investigació sobre les demandes i necessitats d'un barri o municipi.
  
7. La implantació del Sistema Informàtic d'Usuaris de Serveis Socials (SIUSS), per a obtindre la informació sobre el perfil qualitatiu i quantitatiu dels usuaris/es que reben alguna prestació en els serveis socials d'Atenció Primària.
  
Article 7. Criteris per a establir el nivell de finançament dels programes
  
La quantia que s'assignarà a cadascun dels programes tindrà en compte els criteris generals següents:
  
a) El nivell d'execució i l'avaluació de d'aquest programa en exercicis anteriors.
  
b) El pressupost que la corporació local dedica als serveis socials amb relació al pressupost general d'aquella.
  
c) Les necessitats objectives del municipi, originades per la seua problemàtica social. Es consideraran com a factors correctors la dispersió dels nuclis urbans i els factors geogràfics que dificulten la fluïdesa de les comunicacions, i també l'índex de pobresa.
  
d) La participació de les diputacions provincials en el manteniment i en el finançament dels corresponents programes.
  
Article 8. Documentació
  
La documentació que hauran de presentar les corporacions locals serà la següent:
  
a) Sol·licitud en triple exemplar, segons model que figura en l'annex I, degudament emplenada, firmada per l'alcalde president de la corporació local o per qui es designe com a representant d'aquesta. Serà imprescindible la formalització de les següents dades referides al pressupost:
  
- Total del pressupost de l'entitat local,
  
- quantitat assignada als serveis socials i
  
- quantitats corresponents a cadascun dels programes sol·licitats.
  
b) Descripció dels programes que pretenguen desenvolupar, segons model de la sol·licitud.
  
Capítol II
  
Serveis socials especialitzats
  
Article 9. Objecte
  
1. Es convoquen ajudes per a fomentar l'atenció en centres de serveis socials especialitzats, regulades en la secció primera d'aquest capítol, i per a fomentar la realització de programes de serveis socials especialitzats, regulats en la secció segona d'aquest capítol.
  
2. A l'efecte de l'apartat anterior s'entén per serveis socials especialitzats els dirigits a sectors de la població que, per les seues condicions especials, requereixen un tipus d'atenció més específica en el pla tècnic i professional que la prestada pels serveis socials generals.
  
Article 10. Obligacions dels beneficiaris
  
Constitueixen obligacions dels beneficiaris de subvencions per serveis socials especialitzats les següents:
  
1. Aquelles inherents a l'autorització dels centres, amb l'excepció establida en l'apartat 2 de l'article 14.
  
2. Atendre els requeriments de l'òrgan competent en matèria de serveis socials respecte de la demanda de places i/o de serveis, tot respectant sempre el caràcter propi de la persona física o jurídica titular del centre o servei i l'adequada qualitat d'aquests. També han de comunicar les baixes d'atesos en un termini màxim de tres dies.
  
3. Comunicar fefaentment a l'òrgan competent en matèria de serveis socials la sol·licitud de concessió de qualsevol ajuda a altres organismes públics. En cas que aquestes ajudes foren diferents de les inicials previstes en la sol·licitud, l'entitat sol·licitant sotmetrà l'expedient, perquè s'estudie a l'òrgan competent el qual podrà augmentar o disminuir la quantitat inicialment concedida mitjançant l'oportuna resolució.
  
4. Assumir les actuacions de control financer que corresponen a la Intervenció General amb relació a la subvenció.
  
5. No alterar la finalitat de les subvencions i complir les obligacions que estableix la legislació vigent per als perceptors de fons públics.
  
6. Facilitar la inspecció i el control de la Conselleria de Benestar Social, i en particular de la Direcció General de Serveis Socials, a fi de conéixer qualsevol aspecte de l'activitat objecte de la subvenció.
  
7. Deixar constància expressa de la condició de centre o de programa subvencionat per la Generalitat Valenciana en qualsevol relació amb tercers.
  
8. Justificar les ajudes concedides en el termini màxim establit en aquesta ordre.
  
Secció Primera
  
Centres de serveis socials especialitzats
  
Article 11. Àmbit
  
1. Es convoquen ajudes per al finançament de centres de serveis socials especialitzats dirigits a atendre necessitats socials específiques en els sectors següents:
  
a) Tercera edat.
  
b) Aquells col·lectius amb risc de marginació descrits en l'article 26 de la Llei 5/1997, per la qual es regula el sistema de serveis socials de la Comunitat Valenciana.
  
2. Les subvencions recollides en aquesta secció respondran a dos supòsits diferents:
  
2.1 Subvencions l'objecte de la qual siga el finançament del cost de les places dels centres.
  
En aquest supòsit, el finançament es concretarà en funció dels mòduls econòmics que, sobre la base de preu/plaça/dia, es fixen en l'article següent.
  
El centre subvencionat tindrà l'obligació de cobrir les places subvencionades que queden vacants amb els usuaris que determine la Direcció Territorial de Benestar Social corresponent.
  
2.2 Subvencions destinades a finançar les despeses de manteniment de centres.
  
El finançament d'aquest supòsit es concretarà en funció de les necessitats manifestades en la sol·licitud, a la vista de l'estimació d'ingressos, que en concepte d'aportacions dels usuaris o altres fonts, es derive de l'anàlisi de la documentació presentada juntament amb aquesta, tot considerant-se en tot cas, els conceptes que per a l'avaluació del cost estimat s'indiquen en l'article 12.2 d'aquesta ordre.
  
Article 12. Mòduls econòmics
  
1. Els mòduls econòmics que han de ser aplicats en el càlcul de les subvencions l'objecte de les quals siga el finançament de centres de serveis socials especialitzats mitjançant el finançament del cost de les places són els indicats a continuació, havent de considerar-se màxims:
  
1.1 - Residències tercera edat (365 dies).
  
- Assistida: fins a 5.150 pessetes/persona/dia (30,95 euros).
  
- Vàlids: fins a 2.425 pessetes/persona/dia (14,57 euros).
  
- Mixta: fins a 3.475 pessetes/persona/dia (20,89 euros).
  
1.2 La quantitat mínima a percebre pels beneficiaris d'aquestes subvencions, en concepte de places desocupades serà del 50% del mòdul econòmic estipulat en la resolució per a les residències de tercera edat.
  
La reserva de plaça arreplega dues situacions:
  
a) Places pendents de cobertura.
  
b) Places el titular de les quals s'absenta del centre per un període superior a set dies.
  
1.3 En la determinació de l'import exacte del mòdul aplicable a cada centre s'hauran de tindre en compte els aspectes següents :
  
- Nombre d'usuaris.
  
- Adequació del centre als criteris establits en l'Ordre de 9 d'abril de 1990, pel que fa a l'estat de les instal·lacions, a la infraestructura, al personal de què disposen, a les prestacions que ofereixen, i a qualsevol altre requisit establit en la norma.
  
- Ingressos de l'entitat titular del centre.
  
- Ingressos aportats pels beneficiaris.
  
2. Per a determinar l'import de la subvenció corresponent a les despeses de manteniment dels centres es tindran en compte els conceptes següents :
  
- Plus de direcció i triennis. La quantia corresponent al plus de direcció i als possibles triennis del personal del centre podran incrementar el mòdul fixat d'acord amb les característiques del centre.
  
- Altres partides subvencionables. Les partides corresponents a: arrendaments, assegurances, tributs i contractes anuals de manteniment de les instal·lacions podran ser subvencionats al 100%, en la mesura en què siga una despesa justificada i no estiga prevista en el mòdul corresponent.
  
- Centres de dia de la tercera edat. Es tindrà en compte el mòdul de 625 pessetes/plaça/dia referit a costos de manteniment. A aquest mòdul es podrà afegir el cost de personal que es considere necessari per al funcionament del centre de dia, i que no estiga previst en el personal de la residència.
  
- En qualsevol cas, el cost total estimat no podrà superar la quantia que resulte d'aplicar al nombre d'usuaris del centre, el mòdul unitari assenyalat en l'apartat 1.1 d'aquest article.
  
- D'aquesta manera, en la determinació de l'import exacte del mòdul aplicable a cada centre s'hauran de tindre en compte els aspectes esmentats en el punt 1.3 anterior.
  
Article 13. Requisits dels sol·licitants
  
1. Podran sol·licitar aquestes ajudes les persones físiques o les persones jurídiques a través dels seus representants, tant de naturalesa pública com privada, que siguen titulars de centres de serveis socials especialitzats, sempre que l'activitat no tinga ànim lucratiu i que disposen de l'autorització concedida a l'empara de l'article 47 de la vigent Llei 5/1997, de la Generalitat Valenciana, i la resta de normativa d'aplicació.
  
2. Amb caràcter excepcional, podran ser subvencionats aquells centres que estant en funcionament i en vies d'obtindre l'autorització definitiva, siga procedent la seua concessió, tot basant-se en raons d'extrema necessitat i d'interés públic, i sempre que l'absència d'autorització definitiva no siga imputable a l'interessat.
  
3. Amb independència de l'excepció prevista en l'apartat anterior, si aquests centres presentaren deficiències que afecten la seguretat dels seus usuaris, això constituiria condició resolutòria de la subvenció atorgada.
  
Article 14. Criteris i prioritats
  
S'estableixen els següents criteris i prioritats per a la concessió de les ajudes públiques regulades en aquesta secció, per l'ordre de jerarquia següent:
  
1. El primer criteri de concessió consisteix a promoure la continuïtat dels centres de serveis socials especialitzats que es troben en funcionament, tot sent prioritària la subvenció d'aquests enfront dels de nova creació.
  
2. El segon criteri es fonamenta en el caràcter públic o privat dels beneficiaris, tot sent prioritària la concessió de subvencions als ens públics, excepte els casos en què algun centre de naturalesa privada reunisca millors qualitats d'atenció i prestació del servei que un altre de naturalesa pública.
  
Article 15. Documentació
  
La documentació que han de presentar els sol·licitants serà la següent:
  
a) Sol·licitud, segons model que figura en l'annex II, que es trobarà a disposició dels sol·licitants a les direccions territorials de Benestar Social. Aquesta sol·licitud haurà de ser subscrita per qui exercisca la representació de l'entitat, i haurà de ser emplenada adequadament en tots els seus apartats, fent especial referència a:
  
- Pressupost d'ingressos i de despeses de la gestió ordinària de l'exercici per al qual se sol·licita la subvenció.
  
- Relació del personal que prestarà els seus serveis en la gestió del centre objecte de sol·licitud.
  
- Programa d'actuació del centre per a l'exercici sol·licitat i memòria de l'exercici anterior.
  
- Relació nominal d'usuaris, amb indicació de les ajudes i les aportacions d'aquests.
  
b) «Fitxa de manteniment de tercers», segons model que figura com a annex VI, i que servirà per a acreditar la titularitat del compte bancari a través del qual el beneficiari desitja percebre la subvenció.
  
Secció segona
  
Programes de serveis socials especialitzats
  
Article 16. Àmbit
  
Es convoquen ajudes per a la realització de programes especialitzats corresponents els sectors següents:
  
- Tercera edat.
  
- Minories ètniques.
  
- Aquells col·lectius amb risc de marginació descrits en l'article 26 de la Llei 5/1997, per la qual es regula el sistema de serveis socials de la Comunitat Valenciana.
  
Article 17. Requisits dels sol·licitants
  
Podran sol·licitar subvencions per a l'any 2001, en les matèries regulades en aquesta secció, les entitats privades que complisquen les condicions següents:
  
a) Estar inscrites en el Registre d'Entitats, Centres i Serveis de Serveis Socials de la Direcció General de Serveis Socials.
  
b) No tenen ànim de lucre.
  
Article 18. Prioritats
  
Tindran prioritat per a ser beneficiaris de les ajudes públiques corresponents a aquesta secció aquells que foren a desenvolupar qualsevol dels programes següents :
  
1. Programes subvencionats en l'exercici anterior en què siga convenient la seua continuïtat per raons d'interés públic.
  
2. Impulsar accions integrades d'atenció als sectors objecte de regulació en aquesta secció, amb caràcter globalitzador.
  
3. Programes que desenvolupen els projectes europeus aprovats i cofinançats pel Fons Social Europeu, on la Generalitat Valenciana siga l'entitat pública responsable o entitat coparticipant en el projecte.
  
Article 19. Documentació
  
En la documentació que han d'aportar les entitats sol·licitants s'hauran de tenir en compte les consideracions següents:
  
1. Cada entitat haurà de demanar, en una única sol·licitud, les subvencions per a tots aquells programes que desitge executar, a partir de la qual es formularà un expedient bàsic del qual es derivaran peces separades. Aquestes es podran resoldre independentment.
  
2. La sol·licitud, segons model que figura en l'annex II, haurà d'estar degudament emplenada, subscrita per qui exerceix la representació de l'entitat. Els programes que se sol·liciten es descriuran segons les indicacions de l'esmentat model, que es trobarà a disposició dels sol·licitants a les direccions territorials de Benestar Social.
  
3. En aquells casos en què l'actuació siga d'àmbit municipal es demanarà un certificat de coordinació dels programes i de les actuacions de l'entitat amb la corporació local, expedit per aquesta.
  
4. «Fitxa de manteniment de tercers», segons model que figura com a annex VI, i que servirà per a acreditar la titularitat del compte bancari a través de la qual el beneficiari desitja percebre la subvenció.
  
Capítol III
  
Prestacions econòmiques individualitzades
  
Article 20. Objecte i àmbit d'aplicació
  
1. Es convoquen ajudes econòmiques dirigides a persones individuals o nuclis familiars per a remeiar una situació greument deteriorada, d'urgent necessitat o amb greus problemes específics que afecten la seua autonomia personal, social i econòmica, i que no puguen resoldre amb els seus mitjans econòmics , a fi d'aconseguir el normal desenvolupament humà i social.
  
2. En les prestacions econòmiques individualitzades s'entenen incloses les prestacions socials regulades per Ordre de 17 de juny de 1999, del Ministeri de Treball i Afers Socials (BOE número 160, de 6 de juliol de 1999), dirigides específicament als afiliats i beneficiaris del Règim Especial de la Seguretat Social dels Treballadors del Mar amb excepció de les ajudes la gestió de les quals es reserva l'administració de l'estat i que són regulades en l'apartat c) del Reial Decret 846/1999, de 21 de maig, de Transferències a la Comunitat Valenciana (BOE de 9 de juny de 1999).
  
3. Les ajudes convocades es refereixen a les següents modalitats de prestacions econòmiques individualitzades:
  
a) Ajudes d'emergència:
  
b) Ajudes per al desenvolupament personal de persones de la tercera edat.
  
La prestacions individualitzades esmentades es podran atorgar a subjectes concrets o nuclis familiars, amb caràcter periòdic o, quan es tracte de serveis esporàdics i adquisicions puntuals, per una sola vegada en l'exercici econòmic.
  
Article 21. Col·laboració per part de les corporacions locals
  
1. Les corporacions locals actuaran com a entitats col·laboradores de la Conselleria de Benestar Social en la gestió d'aquestes ajudes, d'acord amb allò disposat en l'article 47.4.a del Text Refós de la Llei d'Hisenda Pública de la Generalitat Valenciana. Amb caràcter previ es transferiran a les corporacions locals els fons amb què s'han de sufragar les ajudes als beneficiaris, tot sent obligacions d'aquestes:
  
a) Lliurar als beneficiaris els fons rebuts d'acord amb els criteris establits en aquesta convocatòria.
  
b) Verificar el compliment i efectivitat de les condicions o requisits determinants per al seu atorgament.
  
c) Justificar davant la Direcció General de Serveis Socials l'aplicació dels fons percebuts i, si fa el cas, lliurar la justificació presentada pels beneficiaris.
  
d) Sotmetre's a les actuacions de comprovació que respecte de la gestió d'aquests fons realitze la Direcció General de Serveis Socials, així com pel que fa a les actuacions de control financer que realitze la Intervenció de la Generalitat Valenciana i als procediments fiscalitzadors de la Sindicatura de Comptes.
  
2. No obstant allò disposat en l'apartat anterior seran les direccions territorials de Benestar Social les encarregades de tramitar les sol·licituds en els casos següents:
  
a) En l'apartat d'ajudes d'emergència, quan es produïsca una situació excepcional, amb la prèvia justificació d'aquesta .
  
b) Quan es tracte d'ajudes per al desenvolupament personal de les persones de tercera edat en la seua modalitat d'eliminació de barreres arquitectòniques.
  
Article 22. Exclusions i incompatibilitats
  
Estan explícitament excloses de les prestacions econòmiques individualitzades les sol·licituds que es troben en els supòsits següents:
  
1. Aquelles la resolució de les quals siga competència institucional d'altres organismes públics distints a la Direcció General de Serveis Socials.
  
2. Aquelles que hagen sigut subvencionades, pel mateix concepte, per altres organismes.
  
Serà incompatible la concessió de l'ajuda sol·licitada amb el gaudi gratuït i/o simultani de serveis que cobrisquen els mateixos supòsits i necessitats, a través d'institucions públiques o privades subvencionades, tot establint-se el principi general d'incompatibilitat de les ajudes individuals i institucionals. Seran compatibles únicament quan presenten diferent naturalesa i atenguen distinta finalitat.
  
Article 23. Determinació de la subvenció
  
La quantia de la concessió estarà d'acord amb els ingressos globals familiars, del cost de la necessitat i/o dels mòduls màxims determinats per a cada modalitat indicats en els articles 28 i 33 d'aquesta ordre, i no podrà excedir, en cap cas, d'aquests mòduls o del cost de la necessitat.
  
Secció Primera
  
Ajudes d'emergència
  
Article 24. Ajudes d'emergència. Característiques i tipologia
  
1. Són ajudes econòmiques de caràcter extraordinari i no periòdic destinades a pal·liar aquelles situacions en què puguen trobar-se les persones amb llars independents, afectades per un estat de necessitat. Van dirigides a la unitat de convivència.
  
2. Tenen caràcter finalista i seran incompatibles amb qualsevol altra prestació pública, dret i percepció econòmica o ingrés privat que li poguera correspondre al beneficiari o a un altre membre del llar, per a aquesta finalitat.
  
3. Es consideraran situacions d'emergència aquelles que originen despeses extraordinàries per a cobrir necessitats específiques de caràcter bàsic i urgent, com ara:
  
a) Despeses imprescindibles per a l'ús de l'habitatge habitual.
  
b) Despeses excepcionals en què concórreguen circumstàncies de greu o urgent necessitat social i que es consideren d'interés per a l'atenció de persones amb important problemàtica.
  
c) Despeses destinades a cobrir necessitats bàsiques familiars.
  
Article 25. Requisits per a l'accés a les prestacions d'emergència
  
Els requisits que hauran de complir els sol·licitants prevists en l'apartat 1 de l'article anterior per a accedir a les prestacions econòmiques individualitzades d'emergència són els següents:
  
1. Que el beneficiari no dispose d'ingressos suficients per a afrontar les despeses derivades de la situació d'emergència, el que haurà de ser acreditat mitjançant certificats, informes tècnics o, tots aquells documents que no puguen ser expedits, mitjançant declaració jurada o declaració expressa responsable del interessat o interessada atorgades davant una autoritat administrativa, un notari o davant la Direcció General de Serveis Socials.
  
2. Que la renda per càpita de la unitat familiar a la qual pertany el sol·licitant no supere la quantia anual de 650.000 pessetes (3.906,58 euros).
  
3. Que dispose de l'informe tècnic en què es determine la necessitat de l'acció objecte de l'ajuda, bé pels serveis tècnics municipals, bé per les direccions territorials de Benestar Social.
  
Article 26. Determinació del límit d'ingressos
  
1. Es consideraran ingressos familiars la totalitat dels ingressos bruts procedents de tots i cadascun dels membres de la unitat familiar. Amb aquesta finalitat, es comptabilitzaran tots els ingressos provinents de sous, de rendes, de propietats, d'interessos bancaris i pensions o ajudes atorgades per institucions públiques o privades a qualsevol dels membres de la unitat familiar.
  
2. S'haurà de justificar els ingressos o la carència d'aquests, mitjançant certificats d'ingressos, informes tècnics o, quan aquests documents no puguen ser expedits, mitjançant declaració jurada o declaració expressa responsable del propi interessat o interessada atorgades davant una autoritat administrativa, un notari públic o davant la Direcció General de Serveis Socials. Així mateix s'haurà d'acreditar el nombre de membres que formen la família. Aquestes circumstàncies hauran de ser comprovades per l'administració.
  
La renda per càpita s'obtindrà en dividir els ingressos entre el nombre de membres de la unitat familiar.
  
3. A l'efecte d'aquesta ordre, es consideren membres de la unitat familiar aquells que conviuen al domicili familiar.
  
Article 27. Documentació la presentació de la qual és necessària per a accedir a les ajudes regulades en aquesta secció.
  
- Sol·licitud, segons model oficial que figura en l'annex III, subscrita pel beneficiari o pel seu representant, degudament emplenada.
  
- Document nacional d'identitat del sol·licitant.
  
- Declaració jurada o declaració expressa responsable, mitjançant firma del model oficial de sol·licitud, dels ingressos de la unitat familiar.
  
- Informe tècnic que justifique la necessitat de l'acció objecte de l'ajuda, emesa pels serveis tècnics competents esmentats en el punt 3, de l'article 25 d'aquesta ordre.
  
Article 28. Mòduls econòmics
  
Els mòduls econòmics màxims per què es regeixen aquestes prestacions són els següents:
  
A. Ús habitatge habitual: fins a 17.510 pessetes/mes (105,24 euros).
  
B. Accions extraordinàries: fins a 309.000 pessetes/mes (1.857,13 euros).
  
C. Necessitats bàsiques: fins a 247.200 pessetes/mes (1.485,70 euros).
  
Secció Segona
  
Ajudes per al desenvolupament personal
  
de persones de tercera edat
  
Article 29. Característiques i tipologia
  
Formen part d'aquesta tipologia totes aquelles mesures que possibiliten a persones amb problemes motors o sensorials el manteniment en l'entorn social, incrementant la seua autonomia i afavorint les seues relacions i la integració social.
  
Aquestes ajudes s'articulen en dues modalitats:
  
a) Ajudes per a l'eliminació de barreres arquitectòniques existents a l'habitatge o a l'edifici de l'ancià que obstaculitzen la seua mobilitat. Comprenen aquelles transformacions o reformes que contribueixen a evitar els obstacles i a facilitar la mobilitat.
  
b) Ajudes tècniques, que es consideren com l'adaptació funcional de la llar i l'adquisició d'útils necessaris per al desenvolupament en la vida ordinària (grues, útils d'alimentació, instruments de comunicació com a senyals lluminosos...).
  
Article 30. Requisits
  
a) Ser major de 60 anys.
  
b) Que hi haja deficiències de caràcter motor o sensorial en el sol·licitant que impedisquen o dificulten la seua mobilitat a través de mitjans normals.
  
c) Que la sol·licitud estiga referida a elements relacionats amb les necessitats d'accessibilitat i comunicació, tot sent exclosos els que signifiquen una millora a la llar/edifici que no estiga directament relacionada amb els impediments físics i/o sensorials.
  
d) Idoneïtat d'allò que s'ha sol·licitat per a cobrir la necessitat que planteja el subjecte.
  
e) No haver obtingut en els últims cinc anys ajuda pel aquest concepte, llevat que es tracte d'una necessitat provada.
  
Article 31. Documentació
  
a) Sol·licitud, segons model oficial que figura en l'annex III, subscrita pel beneficiari o pel seu representant, degudament emplenada.
  
b) Fotocòpia del document nacional d'identitat del sol·licitant.
  
c) Declaració de renda corresponent a l'any 1999 o certificat negatiu, en aquest cas es presentarà justificant de la pensió del sol·licitant.
  
d) Informe mèdic sobre la situació del sol·licitant o certificat de minusvalidesa.
  
e) Per a la modalitat d'eliminació de barreres arquitectòniques, a més a més:
  
- Dos pressupostos de les adaptacions a realitzar.
  
- Justificació de la propietat de l'habitatge o l'autorització del propietari per a realitzar les reformes.
  
- Permisos municipals, si és procedent.
  
f) Per a la modalitat d'ajudes tècniques: dos pressupostos corresponents a l'adquisició que se sol·licite.
  
Article 32. Determinació de la concessió
  
La forma de determinar la quantia de la concessió estarà especificada en la corresponent instrucció de desenvolupament d'aquesta ordre, si bé el seu càlcul sempre estarà donat en funció dels ingressos de la unitat familiar, del seu nombre de membres, del cost de l'acció i del mòdul econòmic estipulat en l'article 33.
  
La quantia màxima de l'ajuda no podrà ser superior al cost de la necessitat que tracta d'atendre l'ajuda ni superar el mòdul econòmic establit en l'article 33.
  
Article 33. Mòduls econòmics
  
Els mòduls econòmics màxims per què es regeixen aquestes prestacions són els següents:
  
a) Ajudes per a l'eliminació de barreres arquitectòniques: fins a 692.000 pessetes (4.159 euros).
  
b) Ajudes tècniques: adaptació de la llar i útils: fins a 182.000 pessetes (1.093,84 euros).
  
Títol II
  
Procediment
  
Capítol I
  
Lloc i termini de presentació
  
Article 34. Lloc de presentació
  
1. Les sol·licituds d'ajuda per a serveis socials generals i especialitzats es presentaran, juntament amb la documentació requerida, a la Direcció Territorial de Benestar Social de la província on es trobe el centre o on es pretenga prestar el servei per al qual se sol·licita la subvenció.
  
2. Les sol·licituds de les prestacions econòmiques individualitzades es presentaran, juntament amb la documentació requerida, a l'ajuntament del municipi on residisca el sol·licitant.
  
3. Tot això, sense perjuí d'allò disposat per l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener.
  
Article 35. Terminis de presentació
  
El termini de presentació de sol·licituds serà el següent:
  
1. Per a serveis socials generals i especialitzats, el termini serà d'un mes comptador a partir de l'endemà de la publicació d'aquesta ordre en el Diari Oficial de la Generalitat Valenciana.
  
2. Per a prestacions econòmiques individualitzades, des de l'endemà de la publicació d'aquesta ordre fins al 31 de setembre del 2001. No obstant això, amb caràcter extraordinari, es podran admetre i tramitar-se aquelles sol·licituds d'ajudes presentades amb posterioritat a l'esmentada data i abans del 31 de desembre d'aquest any, sempre que s'acredite documentalment l'aparició de la necessitat fora del termini normal de presentació de sol·licituds.
  
Capítol II
  
Tramitació, resolució i recursos
  
Article 36. Instrucció
  
1. Una vegada rebudes les sol·licituds, les direccions territorials de Benestar Social les verificaran, i podran realitzar d'ofici les actuacions que consideren necessàries per a la determinació, el coneixement, i la comprovació de les dades en virtut dels quals s'ha de pronunciar la resolució. Quan la sol·licitud no complisca els requisits exigits, o no s'acompanye la documentació que d'acord amb aquesta ordre resulte exigible, es demanarà a l'interessat perquè en el termini de 10 dies esmene la falta o acompanye els documents preceptius, amb indicació que, si així no ho fera, se li tindrà per desistit de la seua petició, prèvia resolució que haurà de ser dictada en els termes previstos en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener.
  
2. en el cas de sol·licituds de subvencions de serveis socials generals i de serveis socials especialitzats, les direccions territorials de Benestar Social informaran sobre els expedients i els trametran a la Direcció General de Serveis Socials per a la seua resolució.
  
3. En qualsevol fase de la tramitació de l'expedient, a la vista de la documentació que hi ha en cadascun d'aquests i de les obligacions que s'adquireixen per la concessió de l'ajuda, es podran demanar informes dels organismes i de les entitats que es considere oportú i realitzar les comprovacions necessàries sobre l'exactitud de tot això.
  
4. Amb caràcter general, els tràmits que s'hagen de formalitzar pels interessats o interessades en el curs del procediment se substanciaran d'acord amb allò que s'ha establit en l'article 76 de la Llei 30/1992, de 26 de novembre.
  
Article 37. Resolució
  
1. Es delega la facultat de resolució de les sol·licituds d'ajudes relatives a serveis socials generals i especialitzats en la directora general de Serveis Socials.
  
2. Les resolucions de les prestacions econòmiques individuals seran competència de la corporació local, que actuarà com a entitat col·laboradora de la Conselleria de Benestar Social.
  
3. S'exceptuen d'allò que s'ha disposat en l'apartat anterior les prestacions econòmiques individualitzades contemplades en l'article 21.2 d'aquesta ordre, la resolució de la qual es delega en els directors o directores territorials de Benestar Social.
  
4. El termini màxim per a resoldre les sol·licituds serà de dos mesos comptadors des de la publicitat, mitjançant resolució del conseller de Benestar Social, dels crèdits que financen aquestes ajudes i de la seua quantitat.
  
5. En els casos en què s'haja de requerir a l'interessat l'esmena de deficiències i/o l'aportació de documents, el termini determinat en l'apartat anterior s'entendrà suspés durant el transcurs del temps que mitjance entre la notificació del requeriment i l'efectiu compliment pel beneficiari o, si no n'hi ha, pel transcurs del termini concedit.
  
6. Excepcionalment, podrà acordar-se l'ampliació d'aquests terminis en els supòsits previstos en l'article 42.6 de la Llei 30/1992, de Règim Jurídic de les Administracions Públiques i del Procediment Administratiu Comú, introduïts per Llei 4/1999, de 13 de gener, de modificació de l'anterior.
  
7. Transcorregut el termini màxim per a resoldre sense que s'haja notificat resolució expressa, les sol·licituds s'hauran d'entendre desestimades, d'acord amb allò que s'ha disposat en l'article 44 de la Llei 30/1992, de 26 de novembre.
  
8. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'activitat que ha de desenvolupar l'entitat beneficiària.
  
9. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
10. Podrà ser motiu de denegació la incorrecta o la nul·la justificació d'ajudes d'exercicis anteriors, prèvia acreditació per la Direcció General de Serveis Socials de la concurrència d'aquestes circumstàncies en expedient administratiu en què es garantisca l'audiència a l'interessat.
  
11. La Conselleria de Benestar Social no assumirà obligacions que es deriven de la relació laboral del personal dels centres o els serveis subvencionats, sinó que seran els titulars d'aquests qui respondran amb caràcter exclusiu.
  
12. Així mateix, la concessió d'una subvenció, a l'empara d'aquesta ordre, no implicarà cap obligació per part d'aquesta Conselleria d'atorgar subvencions en exercicis posteriors.
  
Article 38. Recursos
  
Les resolucions, expresses o presumptes, dictades pels òrgans competents de la Conselleria de Benestar Social esgoten la via administrativa, i contra elles, d'acord amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener, es podrà interposar potestativament recurs de reposició davant l'òrgan que l'ha dictat en el termini d'un mes comptador des de l'endemà de la seua notificació, o bé directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua notificació, o de sis mesos si l'acte és presumpte, de conformitat amb allò que s'ha disposat en l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puguen interposar qualsevol altre recurs que estimen oportú.
  
Títol III
  
Del pagament i de la justificació de les subvencions
  
Article 39. Garanties prèvies al pagament de la subvenció
  
Quan es produïsquen bestretes de pagament, el beneficiari de la subvenció estarà obligat a garantir l'import d'aquestes. Amb aquesta finalitat, s'entendrà per bestretes de pagament les quantitats que siguen lliurades a favor del beneficiari amb anterioritat que aquest justifique la despesa corresponent.
  
No obstant això, són exceptuades d'aquesta obligació les corporacions locals. Igualment, queden exonerades del compliment d'aquesta obligació les entitats sense ànim de lucre i les persones físiques i famílies en què concórreguen les circumstàncies establides en l'article 47 bis, apartat 3, lletra A, del Text Refós de la Llei d'Hisenda Pública de la Generalitat Valenciana, aprovat per Decret Legislatiu, de 26 de juny de 1991, del Consell.
  
L'esmentada garantia es podrà constituir en forma d'aval bancari, garantia real immobiliària o pòlissa d'assegurament subscrita amb qualsevol entitat oficialment reconeguda. En el cas d'aval bancari, aquest haurà de constituir-se amb caràcter solidari o amb renúncia expressa al benefici d'excussió establit en l'article 1.830 del Codi Civil.
  
Per a la constitució i tramitació de les garanties valdrà allò que s'ha disposat en el títol segon, capítol tercer, de la Llei 13/1995 de Contractes de les Administracions Públiques; en el capítol III del Reial Decret 390/1996, de desenvolupament parcial de l'esmentada Llei; i a l'Ordre de 14 de febrer de 1986, de la Conselleria d'Economia i Hisenda, per la qual es regula el procediment de constitució i devolució de fiances (DOGV de 7 de març de 1986).
  
Qualsevol que siga la forma elegida per a formalitzar la garantia, aquesta haurà de depositar-se en els serveis territorials de la Conselleria d'Economia i Hisenda de la província corresponent, els quals lliuraran al beneficiari la carta de pagament acreditativa del depòsit que haurà de ser presentada pel beneficiari a la Direcció Territorial de Benestar Social d'aquesta província com a requisit previ i inexcusable per al pagament de l'avançament.
  
Article 40. Sistema de pagaments de les subvencions
  
El pagament de les subvencions regulades en aquesta ordre es realitzarà tot ajustant-se al règim que a continuació s'especifica per a cadascun dels tipus d'ajudes:
  
1. En el cas de subvencions corresponents a serveis socials generals, serveis socials especialitzats i programes, llevat que la legislació de la Generalitat Valenciana permeta un règim de lliurament de transferències corrents distint, el pagament de les ajudes i subvencions previstes en aquesta ordre s'ajustarà a allò disposat en l'article 47 bis del Text Refós de la Llei d'Hisenda Pública de la Generalitat Valenciana als terminis i percentatges següents:
  
a) S'avançarà un 40% de l'import de la subvenció després de la seua concessió.
  
b) Després de l'aportació i comprovació de la documentació justificativa de l'efectiva i correcta aplicació de la suma lliurada en l'apartat anterior, se'n pagarà un segon avançament la quantia del qual ascendirà al 20% de l'import de la subvenció.
  
c) La resta es pagarà després de la justificació pel beneficiari de la totalitat de la despesa objecte de la subvenció atorgada.
  
2. El pagament de les prestacions econòmiques individualitzades s'efectuarà contra presentació per part de persona beneficiària, de la justificació que acredite el seu dret a la percepció de l'ajuda.
  
En el cas de les ajudes d'emergència, s'aplicarà el règim previst per a la resta de les prestacions econòmiques individualitzades, llevat que la Llei de Pressupostos per al 2001 preveja un règim distint.
  
Article 41. Sistema de justificació de les subvencions
  
1. En el cas de beneficiaris de prestacions econòmiques individualitzades, la Direcció Territorial de Benestar Social, o l'ajuntament si fa el cas, establirà l'adequat seguiment de la despesa objecte de la subvenció. Aquests beneficiaris estaran obligats a lliurar, a requeriment d'aquells, tots aquells documents, factures, manaments de pagament, etcètera, que siguen necessaris per a justificar la quantia de la despesa efectuada amb relació a l'objecte subvencionat.
  
2. En el cas de subvencions relatives als serveis socials generals i especialitzats, el procediment per a realitzar la justificació estarà directament relacionat amb el règim de pagaments establit en l'article 40 d'aquesta ordre per als diferents tipus de subvencions, i s'especificarà en cadascuna de les resolucions de concessió.
  
3. Les despeses a justificar en les subvencions relatives a serveis socials generals hauran de ser, com a mínim, igual a la despesa total estimada dels programes objecte de subvenció, i es correspondran sempre amb els continguts dels citats programes, no sent admissibles despeses d'actuacions que no estiguen específicament contemplades en la descripció dels programes subvencionats. Així mateix, no podran ser compensades quantitats justificades corresponents a diferents programes subvencionats.
  
4. En el cas de serveis socials especialitzats, la despesa a justificar s'haurà de correspondre amb:
  
A) Quan es tracte de subvencions la finalitat de les quals siga el finançament del cost de les places dels centres caldrà distingir dos supòsits:
  
a) En cas que els usuaris del centre estiguen obligats a costejar parcialment el servei de què són beneficiaris, la despesa que s'ha de justificar haurà de ser com a mínim igual al cost estimat que va servir de base per al càlcul de la subvenció.
  
b) En cas contrari, la despesa a justificar serà, com a mínim, igual a la quantia de la subvenció atorgada, ja que aquesta es fixarà en funció del nombre de places/serveis reservats i el mòdul econòmic fixat per a cada una d'elles.
  
B) Quan es tracte de subvencions que financen el manteniment de centres o la realització de programes de serveis socials especialitzats la despesa que s'ha justificar serà, com a mínim, igual al cost estimat que va servir de base per al càlcul de la subvenció.
  
5. Amb independència del tipus de subvenció de què es tracte, el termini màxim de presentació de la justificació finalitza el dia 31 de gener de l'any 2002.
  
6. Excepcionalment, la Direcció General de Serveis Socials, podrà admetre documentació presentada fora del termini establit en aquesta convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputable al beneficiari de la subvenció.
  
Article 42. Documentació justificativa que ha de presentar el beneficiari
  
La justificació de les subvencions corresponents a serveis socials generals i especialitzats es realitzarà mitjançant la presentació de la documentació que tot seguit s'especifica:
  
1. En el cas de subvencions corresponents a serveis socials generals, la justificació consistirà en:
  
a) Durant el transcurs del període objecte de subvenció, i sempre que es produïsquen bestretes a compte de la subvenció, la corporació local haurà de justificar la quantitat anticipada mitjançant la presentació davant la Direcció Territorial de Benestar Social de la província corresponent d'un certificat del volum d'obligacions reconegudes per la corporació en el període, subscrit per l'interventor o interventora de la corporació i amb el vistiplau de l'alcalde president d'aquesta.
  
b) Amb independència que s'hagen produït bestretes a compte, amb anterioritat a l'1 de desembre del 2001, la corporació local haurà d'emetre un certificat d'obligacions reconegudes per la corporació en el període i justificar la totalitat de la despesa anual objecte de subvenció mitjançant la presentació d'una memòria financera descriptiva de l'execució de la despesa objecte de subvenció, segons model que figura en l'annex IV.
  
c) Sense perjuí d'allò que s'hi ha exposat, la corporació local disposa fins al 31 de gener del 2002 de termini per a:
  
- Presentar la memòria descriptiva de l'execució dels programes subvencionats, segons model que figura en l'annex V.
  
- En el cas que la corporació local haguera incorregut en despeses entre el dia de presentació de la memòria financera recollida en la lletra b) i el 31 de desembre del 2001, podrà tornar a presentar l'esmentada memòria actualitzada l'últim dia de l'any.
  
d) Si de la presentació de la memòria de programes descrita en la lletra anterior es derivaren incompliments en la realització d'aquests per part de la corporació local, es procedirà a la minoració corresponent i a l'exigència, si és procedent, de devolució d'imports indegudament percebuts.
  
Al contrari, si de l'actualització de la memòria financera al·ludida en la lletra anterior es derivara una major execució de despesa que la presentada amb anterioritat a l'1 de desembre del 2001, es procedirà, si s'escau, al pagament de la diferència corresponent.
  
2. En el cas de subvencions corresponents a serveis socials especialitzats la justificació consistirà en:
  
a) Quan es tracte de subvencions l'objecte de les quals siga el finançament de centres mitjançant reserva de places, la justificació de la despesa consistirà en la presentació davant la Direcció Territorial de Benestar Social corresponent de les relacions mensuals de beneficiaris atesos, en què s'hauran de detallar les places no ocupades, així com els ingressos aportats pels beneficiaris, sense perjuí de qualsevol altra documentació que puga ser exigida pels òrgans competents de la Conselleria de Benestar Social. Aquesta documentació haurà d'estar degudament subscrita pel titular del centre o qui exercisca la seua representació.
  
b) Quan es tracte de subvencions que financen el manteniment de centres, la justificació de la despesa consistirà en la presentació davant la Direcció Territorial de Benestar Social corresponent de tota la documentació necessària per a acreditar la despesa realitzada, entre la qual s'haurà d'incloure, almenys, la següent:
  
- Documents acreditatius de la despesa corresponent a la nòmina de treballadors del centre, tot incloent els fulls de salari degudament subscrites per aquests i els documents acreditatius del pagament a la Seguretat Social de les quotes relatives a les cotitzacions socials dels treballadors, on figure el certificat bancari d'haver sigut «pagat» o «carregat en compte».
  
- En el cas que hi haja persones que presten serveis al centre a canvi d'una gratificació, hauran de presentar-se els rebuts justificatius de la despesa, en els que conste el nom del centre, i el nom, cognoms i document nacional d'identitat de la persona col·laboradora.
  
- Si haguera persones treballant al centre en virtut de contractes de prestació de serveis s'hauran d'aportar les corresponents factures emeses per aquests professionals, així com la documentació acreditativa que aquests compleixen els requisits exigits per la legislació tributària vigent.
  
c) Quan es tracte de subvencions que financen la realització de programes de serveis socials especialitzats, la justificació de la despesa consistirà en la presentació davant la Direcció Territorial de Benestar Social corresponent de tota la documentació necessària per a acreditar la despesa realitzada, entre la qual s'haurà d'incloure la relativa a les despeses del personal que participa en la realització del programa, tot incloent-hi els fulls de salari degudament subscrits pels treballadors i els documents acreditatius del pagament a la Seguretat Social, de les quotes relatives a les cotitzacions socials d'aquests, on figure el certificat bancari d'haver sigut «pagat» o «carregat en compte». En el cas que hi haja persones que col·laboren en els programes a canvi d'una gratificació, hauran de presentar-se els rebuts justificatius de la despesa, en què conste el nom del programa, i el nom, cognoms i document nacional d'identitat de la persona col·laboradora. Així mateix, si hi haguera professionals col·laborant en els programes en virtut de contractes de prestació de serveis, s'hauran d'aportar les corresponents factures emeses per aquests professionals, així com la documentació acreditativa que aquests compleixen els requisits exigits per la legislació tributària vigent.
  
3. Les factures acreditatives de la despesa realitzada hauran de complir els requisits recollits en el Reial Decret 2402/1985, de 18 de desembre, pel qual es regula el deure d'expedició i lliurament de factures per empresaris i professionals (BOE número 132, de 30.12.1985).
  
Article 43. Revocació o minoració de l'import de la subvenció i exigència de reintegraments d'imports indegudament percebuts
  
Quant a les facultats de revocació, minoració o deixació sense efectes de les subvencions concedides i, si s'escau, del reintegrament de les quantitats percebudes i l'exigència de l'interés de demora des del moment del pagament de la subvenció, en els supòsits que recull l'article 47.9 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, s'estarà a allò disposat en la corresponent resolució per la qual es deleguen competències en matèria de contractació administrativa i gestió economicopressupostària.
  
El procediment s'iniciarà d'ofici com a conseqüència de la pròpia iniciativa de l'òrgan competent, d'una ordre superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.
  
En la tramitació del procediment es garantirà, en tot cas, el dret de l'interessat a l'audiència.
  
El termini màxim per a resoldre serà de tres mesos des del moment en què s'incoe l'expedient de revocació o minoració, i si s'escau, reintegrament.
  
Les quantitats que s'hagen de reintegrar tindran consideració d'ingrés de dret públic, a l'efecte del procediment aplicable per a la cobrança.
  
Article 44
  
Les disposicions contingudes en aquest títol seran d'aplicació sempre que la corresponent Llei de Pressupostos o qualsevol altra llei de la Generalitat Valenciana o les seues normes de desplegament no establisquen condicions distintes.
  
DISPOSICIONS ADDICIONALS
  
Primera
  
L'eficàcia d'aquesta convocatòria està condicionada a l'existència, en els pressupostos de l'exercici econòmic de l'any 2001, de crèdit adequat i suficient per a atendre les ajudes previstes en ella, amb aquesta finalitat la Conselleria de Benestar Social es publicarà una ordre que regule tant les línies pressupostàries com les quanties que servisquen de suport a les ajudes descrites en aquesta convocatòria.
  
Segona
  
Els aspectes regulats en aquesta ordre s'aplicaran sense perjuí de totes aquelles normes que regeixen el règim jurídic de l'administració de la Generalitat Valenciana, especialment en matèria pressupostària.
  
Tercera
  
El finançament de les corporacions locals de menys de 10.000 habitants té caràcter subsidiari, tenint en compte la col·laboració a què estan obligades les respectives diputacions provincials, d'acord amb allò que s'ha previst en l'article 6.3 de la Llei de la Generalitat Valenciana 5/1997, per la qual es regula el sistema dels serveis socials a l'àmbit de la Comunitat Valenciana.
  
Quarta
  
D'acord amb allò que s'ha disposat en el Decret 250/1994, de 7 de desembre, pel qual es crea el Registre d'Unions de Fet, podran acreditar-se aquestes unions mitjançant el corresponent certificat, a fi d'accedir a les corresponents ajudes regulades en aquesta ordre.
  
Cinquena
  
Quan l'especialitat de l'objecte o de les obligacions que es regulen així ho exigisca, aquelles subvencions que tinguen per destinataris a persones jurídiques de naturalesa pública o privada podrà articular-se mitjançant document administratiu subscrit per ambdues parts, on consten els drets i obligacions d'aquestes i l'objecte de la subvenció, amb detall dels programes i/o serveis a subvencionar, tot això amb independència de la resolució administrativa d'atorgament de la subvenció, que en tot cas s'haurà de produir.
  
Sisena
  
Quan concórreguen circumstàncies extraordinàries al centre, programa o servei per al qual se sol·licita subvenció, que hauran de ser degudament acreditades en l'expedient i reflectides en l'acta corresponent, l'òrgan proponent podrà elevar propostes motivades d'atorgament de subvencions que excedisquen els mòduls màxims previstos per a cada cas.
  
DISPOSICIONS FINALS
  
Primera
  
S'autoritza la Secretaria General i la directora general de Serveis Socials a dictar totes les instruccions que siguen necessàries per al desplegament d'aquesta ordre.
  
Segona
  
Quan, per part de les entitats sol·licitants, es faça publicitat a través de qualsevol mitjà de comunicació dels centres i dels serveis, de les activitats i dels programes subvencionats, total o parcialment, mitjançant les ajudes a què fa referència aquesta ordre, serà obligatori fer constar explícitament que es tracta d'un centre, d'un servei, d'una activitat o d'un programa «subvencionat per la Generalitat Valenciana».
  
Als locals dels centres subvencionats s'hi haurà d'exposar, en lloc visible, una placa d'identificació en què s'indique la condició de centre subvencionat per la Generalitat Valenciana, quan l'ajuda siga superior al 50% del cost del servei.
  
Tercera
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana. No obstant això, no es dictarà cap resolució sobre les sol·licituds d'ajuda, a l'empara d'aquesta, mentre no hi haja crèdit adequat i suficient en l'exercici del 2001.
  
Quarta
  
Contra les bases d'aquesta convocatòria, es podrà interposar potestativament recurs de reposició davant l'òrgan que l'ha dictat en el termini d'un mes comptat des de l'endemà de la seua publicació, o bé directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua notificació, d'acord amb allò que s'ha disposat en l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que puguen interposar qualsevol altre recurs que consideren oportú.
  
València, 18 de desembre de 2000
  
El conseller de Benestar Social,
  
RAFAEL BLASCO CASTANY